**ELŐTERJESZTÉS**

Kecskéd Község Önkormányzata Képviselő-testületének

2022. november 29-én tartandó ülésére

***Tárgy: a 2023. évi helyi adók***

**Tisztelt Képviselő-testület!**

A koronavírus járvány okozta veszélyhelyzet rendeleti úton történő megszüntetése után ismét lehetőség van az elmúlt évben befagyasztott mértékű helyi adók összegének felülvizsgálatára és szükség esetén korrekciójára. Az esetleges változtatások jövő év január 1-el léptethetők hatályba, az elfogadott Munkaterv szerint a novemberi ülésen történik a helyi adórendeletek felülvizsgálata.

1. **Helyi adók**

A helyi adók közül úgy vélem, hogy az iparűzési adót nem javasolt változtatni, korábban már átbeszéltük ezt a kérdést, ahol megállapítottuk, hogy változtatása nemhogy növelné a bevételeket, hanem a cégek kedvezőbb adózású településekre történő elvándorlása miatt inkább negatív mérleget teremtene. További jelenleg is élő adónemek az építmény, telek és kommunális adók. A helyi adók mértékének 2023. évi felső határa az előterjesztéshez is mellékelt PM/12952/2022. számú Pénzügyminisztériumi tájékoztató szerint állapítható meg az abban rögzített adómaximum erejéig.

|  |  |  |
| --- | --- | --- |
| **ADÓNEM** | **JELENLEG HATÁLYOS HELYI ADÓMÉRTÉK** | **TÖRVÉNY SZERINT LEHETSÉGES MÉRTÉK FELSŐ HATÁRA** |
| ***TELEKADÓ*** | 30 Ft./m2 | 398,3 Ft./m2 |
| ***ÉPÍTMÉNYADÓ*** | 300 Ft./m2 | 2190,9 Ft/m2 |
| ***KOMMUNÁLIS ADÓ*** | 5000 Ft./ adótárgy | 33.859,6 Ft./adótárgy |
| ***IDEGENFORGALMI ADÓ*** |  | 597,5Ft./fő/vendégéjszaka |

Szintén az előterjesztés melléklete a Kormányhivatal szakmai iránymutatása, melyet a megyében lévő összes önkormányzat adórendeleteinek felülvizsgálata után adtak ki. A jelenleg hatályos helyi rendelet is több ponton ellentétes a leírtakkal, ezért szükséges annak hatályon kívül helyezése és új rendelet megalkotása, amely megfelel a kötelezettségekből fakadó elvárásoknak. Az előterjesztés mellékleteként előterjesztett új adórendelet felépítésében és tartalmában megegyezik a jelenleg hatályossal, azonban tartalmazza már a kormányhivatali jelzés miatt szükséges pontosításokat.

1. **Települési adók**

A helyi adókról szóló 1990. évi C. törvény felhatalmazása alapján a települési önkormányzatok 2015. január 1. napjától élhetnek azzal a lehetőséggel, hogy az illetékességi területükön rendelettel olyan települési adót, települési adókat vezethetnek be, amelyet vagy amelyeket más törvény nem tilt. A települési önkormányzat települési adót bármely adótárgyra megállapíthat, feltéve, hogy arra nem terjed ki törvényben szabályozott közteher hatálya. A települési adónak nem lehet alanya állam, önkormányzat, szervezet, valamint - e minőségére tekintettel – vállalkozó. E hármas korláton kívül a képviselő-testület szabadon gyakorolhatja az adókivetést, s a helyi sajátosságokon múlik, hogy mit adóztat a település. További korlátként megjegyzendő, hogy a települési adóból származó bevétel kötött felhasználású, s csak fejlesztési célra és a települési önkormányzat képviselő-testületének hatáskörébe tartozó szociális ellátások finanszírozására használható fel.

A legutóbbi, a mai döntéseket előkészítő testületi ülésen javaslatként fogalmazódott meg az adók módjára behajtható ebrendészeti hozzájárulásról szóló rendelet tervezet elkészítésének igénye.

Az ebrendészeti hozzájárulásról az 1998. évi XXVIII. törvény (Állatvédelmi tv.) az alábbiak szerint rendelkezik:

„**42/C. §**[**\***](https://net.jogtar.hu/jogszabaly?docid=99800028.tv#lbj115id86d)(1)[**\***](https://net.jogtar.hu/jogszabaly?docid=99800028.tv#lbj116id86d) Az ebtartás helye szerint illetékes települési, fővárosban a kerületi önkormányzat, illetve a fővárosi önkormányzat által közvetlenül igazgatott terület tekintetében a fővárosi önkormányzat az adott év első napjáig négy hónapos kort betöltött eb után az eb tulajdonosától évente ebrendészeti hozzájárulást szedhet be.

(2) Az adott évi ebrendészeti hozzájárulás tekintetében az eb tulajdonosának az év első napján az oltási könyvben tulajdonosként feltüntetett természetes vagy jogi személyt jogi személyiség nélküli szervezetet kell tekinteni.

(3)[**\***](https://net.jogtar.hu/jogszabaly?docid=99800028.tv#lbj117id86d) Az éves ebrendészeti hozzájárulás mértékét a tartás helye szerint illetékes települési, fővárosban a kerületi önkormányzat, illetve a fővárosi önkormányzat által közvetlenül igazgatott terület tekintetében a fővárosi önkormányzat

*a)*az eb tartási céljának,

*b)*az eb tartásának állatjóléti és ebrendészeti jellemzőinek (tartási hely típusa, mérete, tartott ebek száma),

*c)*az ebtartó szociális helyzetének

figyelembe vételével állapítja meg, de az nem haladhatja meg ebenként veszélyes eb vonatkozásában a húszezer, más eb esetében a hatezer forintot.

(4) Nem szedhető ebrendészeti hozzájárulás

*a)*[***\****](https://net.jogtar.hu/jogszabaly?docid=99800028.tv#lbj118id86d)a magyar ebfajtának minősülő törzskönyvezett,

*b)*[***\****](https://net.jogtar.hu/jogszabaly?docid=99800028.tv#lbj119id86d)a mentő-, jelző-, vakvezető, rokkantsegítő, terápiás vagy az Országos Magyar Vadászkamara által kiállított vadászkutya alkalmassági vizsgaigazolvánnyal rendelkező,

*c)*a Magyar Honvédségben, rendvédelmi szervben, nemzetbiztonsági szolgálatban vagy közfeladatot ellátó őrszolgálatban alkalmazott,

*d) -*a veszélyes eb kivételével - az ivartalanított,

*e)*az ismert tartóval nem rendelkező és állatmenhelyen, ebrendészeti telepen vagy állatvédelmi szervezet gondozásában tartott, valamint

*f)*állatmenhelyről, ebrendészeti telepről vagy állatvédelmi szervezettől örökbefogadott

eb után.

(5) Az állatvédelmi szervezet gondozásában tartás tényét az állatvédelmi szervezet vezetője írásban igazolja.

(6) Az állatmenhelyről, ebrendészeti telepről vagy állatvédelmi szervezettől történő örökbefogadás tényét az örökbeadó intézmény vagy szervezet vezetője írásban igazolja.

(7)[**\***](https://net.jogtar.hu/jogszabaly?docid=99800028.tv#lbj120id86d) A települési, fővárosban a kerületi önkormányzat, illetve a fővárosi önkormányzat által közvetlenül igazgatott terület tekintetében a fővárosi önkormányzat köteles a befolyt ebrendészeti hozzájárulás teljes összegét az ebek ivartalanításának támogatására, az állatmenhelyek és az ebrendészeti telepek fenntartására, állatvédelmi szervezetek támogatására, valamint az ebösszeírás vagy egyéb, az ebtartással kapcsolatos állatjóléti és közegészségügyi intézkedések finanszírozására fordítani.

(8) A határidőre meg nem fizetett ebrendészeti hozzájárulás adók módjára behajtandó köztartozás.”

A fentiek figyelembevételével elkészített rendelet-tervezetről való döntés megalapozottsága érdekében jeleznem kell, hogy az ilyen típusú rendeletek száma elenyésző országszerte, több helyen is visszavonásra kerültek; illetve állatorvosi vélemények szerint a szabályozás prognosztizálható következménye a kidobott, kóbor kutyák számának növekedése.

Kérem a tisztelt Képviselő-testületet, hogy az előterjesztésben foglaltak alapján fogalmazza meg álláspontját a már bevezetett adók 2023. évi mértékére vonatkozóan, illetve arról, hogy szükségesnek tartja-e az ebrendészeti hozzájárulás bevezetését 2023. január 1-től.

Kecskéd, 2022.11.24.

**Grúber Zoltán s.k.**

**polgármester**

1. sz melléklet : helyi adókról szóló rendelet tervezete, indokolása és hatásvizsgálata

**Kecskéd Község Önkormányzat Képviselő-testületének**

**13/2022.(XI.30.) sz. rendelete**

**a helyi adókról**

Kecskéd Község Önkormányzat Képviselő-testülete a helyi adókról szóló 1990. évi C. törvény 1.§.(1) bekezdésében kapott felhatalmazás alapján, Magyarország Alaptörvénye 32.cikk (1) bekezdés h) pontjában meghatározott feladatkörében eljárva a következőket rendeli el:

1.§.

Kecskéd község Önkormányzatának Képviselő-testülete határozatlan időre bevezeti

(l)a telekadót,

(2) az építményadót,

(3) a helyi iparűzési adót,

(4) a magánszemélyek kommunális adóját,

(5) az idegenforgalmi adót.

2.§.

Az adó évi mértéke:

(1) telekadó: 60,-Ft/m2,

(2) építményadó: 400, - Ft/m2 mely esetben az adó alapja az építmény m2-ben számított hasznos alapterülete,

(3) magánszemélyek kommunális adója: 7500, Ft./év,

(4) helyi parűzési adó: az adóalap 1,8 %-a ,

(5) idegenforgalmi adó : 300,-Ft. személyenként és vendégéjszakánként.

3.§.

(1) Az Önkormányzat a telekadó megfizetése alól,az üzleti célt szolgáló telek kivételével az alábbi mentességeket biztosítja:

a) Mentes az a telek, amely méretei alapján a helyi építési szabályzat övezeti besorolása alapján nem építhető be

b) Mentes a telekadó megfizetése alól a beépítésre alkalmas telek a tulajdonba kerülést követő év első napjától 5 évig ,amennyiben a tulajdonos a beépítést vállalja és erről nyilatkozik. A nyilatkozat a rendelet 1. melléklete.

c) Mentes a Malom-árok melletti (Kertalja és Fellner Jakab utca) a parti sávot és a vízfolyást magába foglaló ingatlanból a vízfolyással elfoglalt terület és a partéltől számított 3-3 m széles sáv mindkét oldalon.

d) Az épülettel, épületrésszel beépített földrészlet mentes a telekadó alól, kivéve, a földrészletnek az a része, amely telekalakítással beépíthetővé válna. Ebben az esetben a helyi építési szabályzatban az adott területre meghatározott legkisebb teleknagyság után kell az adót megfizetni.

(2) A rendelet 3.§(1) bekezdés b) pontjában foglaltak alkalmazása során az alábbi feltételeket kell teljesíteni:

a) Szerkezetkész állapotnak minősül: az alap, lábazat, falazat, födém és a tetőszerkezet együttes megléte.

b) Az 5 év leteltével legalább szerkezetkész állapot megléte esetén a mentesség 3 évvel meghosszabbodik. Erről a tulajdonos a rendelet 2. melléklete szerinti nyomtatványt nyújtja be.

c)A tulajdonos a beépítés tényét használatbavételi engedéllyel köteles igazolni.

(3) Mentes az építményadó megfizetése alólaz üzleti célt szolgáló épület, épületrész

kivételével a lakás és a gépjárműtároló.

(4) Mentes a magánszemélyek kommunális adója alól

a)az az egyedülálló tulajdonos –életkortól függetlenül- akinek a bevallás előtti 6 hónap átlagjövedelme nem haladja meg a mindenkori öregségi nyugdíj legkisebb összegének 200 %-át,

b**)** az a családban élő tulajdonos, ahol a bevallás előtti 6 hónap egy főre jutó átlagjövedeleme nem haladja meg a mindenkori öregségi nyugdíj legkisebb összegének 150 %-át,

c)a telek,

d)a gépjárműtárolónak nem minősülő nem lakás céljára szolgáló épület, épületrész**.**

e) kereskedelmi egység.

(5) A rendelet 3.§ (4) bekezdése alkalmazása során az alábbiakat kell figyelembe venni:

a) a jövedelem, az egyedülálló és a család fogalmát a Szociális igazgatásról és szociális

ellátásokról szóló 1993. évi III.tv. 4.§. (1) bekezdés a, c, l, pontjában foglaltak szerint

kell figyelembe venni,

b) a mentesség a tárgyévi adóra vonatkozik.

4**.** §.

Ez a rendelet 2023. január 1-én lép hatályba.

5.§

Hatályát veszti a helyi adókról szóló 12/2015. (XI.25.) sz. rendelet.

Kocsis Gábor Grúber Zoltán

jegyző polgármester

1.melléklet

**NYILATKOZAT**

**Telekadó bevalláshoz**

Alulírott ……………………………. (családi és utónév)………………………

………………… (születési név), szül.hely, idő:………………………………..

anyja neve:…………………………………, lakcíme:…………………………

……………………… nyilatkozom, hogy a Kecskéd belterület ……….hrsz -ú telket 5 éven belül beépítem, kérem a hivatkozott telekre a mentességet.

Tudomásul veszem, hogy a beépítés tényét használatbavételi engedéllyel vagyok köteles igazolni (13/2022. (XI.30) sz. rendelet 3. §. (1) bek. b.pont).

Amennyiben a vállalt kötelezettséget nem teljesítem, úgy a telekadót visszamenőlegesen tartozom megfizetni.

Kecskéd, 20…… ………………………………

……………………………………

aláírás

2.melléklet

**KÉRELEM**

**Telekadó bevalláshoz**

Alulírott ……………………………. (családi és utónév)………………………

………………… (születési név), szül.hely, idő:……………………………….

anyja neve:…………………………………, lakcíme:…………………………

……………………… a Kecskéd belterület ……….hrsz -ú telekre 5 év mentességet kaptam.

A ház szerkezetkész állapotban van (alap, lábazat, falazat, födém és tetőszerkezet együttes megléte).

Kérem, hogy a megadott 5 évi mentességet további 3 évvel szíveskedjenek meghosszabbítani.

Tudomásul veszem, hogy a beépítés tényét használatbavételi engedéllyel vagyok köteles igazolni (13/2022. (XI.30) sz. rendelet 3 § (2) bek. b.) pont).

Amennyiben a vállalt kötelezettséget nem teljesítem, úgy a telekadót visszamenőlegesen tartozom megfizetni.

Kecskéd, 20...………………………………

……………………………………

aláírás

**Hatásvizsgálat és indokolás**

* ***indokolás:***

A KEM Kormányhivatal KE/319-10/2022. számú szakmai segítségnyújtás és intézkedés kérése tárgyú tájékoztatója alapján áttekintésre került a hatályos helyi adókról szóló rendelet. Megállapításra került, hogy annak tartalma, előírásai több esetben is ellentétesek a jelenlegi szabályozással. Az iránymutatás figyelembevételével elkészült új rendelet tervezet elfogadására kerül sor, melynek keretében felülvizsgálatra kerülnek az eddig alkalmazott mértékek a helyi adók tekintetében.

* ***hatásvizsgálat:***

***I. társadalmi hatásai***: van, az adóemelés ténye kihat a társadalmi hangulatra és létbiztonságra is.

***II. gazdasági hatásai***: van, a növekvő adóbevételek javítják az önkormányzat gazdasági helyzetét-ugyanakkor az infláció negatív hatásaitól teljes mértékben nem mentesítenek.

***III. költségvetési hatásai***: a költségvetési egyenleget befolyásoló hatása pozitív.

***IV. környezeti következményei***:a tervezett módosításnak környezeti következményei nincsenek.

***V. egészségi következményei:*** a tervezetnek egészségi hatása nincs.

***VI. adminisztratív terheket befolyásoló hatásai***:A tervezetnek adminisztratív terheket befolyásoló hatása van, azonban az nem veszélyezteti a szabályozott feladatellátást.

***VII. megalkotásának szükségessége:*** magasabb rendű jogszabályoknak való megfelelés szükségessége.

***VIII. a jogalkotás elmaradásának várható következményei:***a rendelet megalkotásának elmaradása esetén az önkormányzat az elmaradásból eredeztethető szankcionálás alá eshet.

***IX. alkalmazásához szükséges személyi, szervezeti, tárgyi és pénzügyi feltételek***:biztosítottak, nem igényel változtatást .

1. számú melléklet: ebrendészeti hozzájárulásról szóló rendelet tervezet

**Kecskéd Község Önkormányzat Képviselő-testületének**

**14/2022.(XI.30.) önkormányzati rendelete**

**az ebrendészeti hozzájárulásról**

Kecskéd Község Önkormányzatának Képviselő-testülete Magyarország Alaptörvénye 32. cikk (1) bekezdés a) pontjában meghatározott feladatkörében, továbbá az állatok védelméről és kíméletéről szóló 1998. évi XXVIII. törvény 49. § (5) bekezdésében kapott felhatalmazás alapján, a 42/C. § (3) bekezdésében meghatározott feladatkörben eljárva a következőket rendeli el:

**1. Általános rendelkezések**

**1. §**

(1) E rendelet hatálya arra a természetes személy, jogi vagy jogi személyiség nélküli szervezet ebtulajdonosra terjed ki, aki Kecskéd közigazgatási területén ebet tart.

(2) Az eb tulajdonjogának megszerzését az ebtulajdonos a szerzéstől számított 15 napon belül köteles írásban bejelenteni az önkormányzatnál.

(3) Ebtulajdonosnak kell tekinteni azt is, aki az eb tulajdonjogát az önkormányzatnál nem jelenti be, de annak ténye az ebösszeírás során megállapítást nyer.

**2. Az ebrendészeti hozzájárulás mértéke**

**2. §**

(1) Az éves ebrendészeti hozzájárulás mértéke:

1. veszélyes eb vonatkozásában ebenként: 10.000 Ft
2. más eb esetében ebenként: 3.000 Ft.

(2) Az ebtulajdonosnak a június 30-ig elpusztult eb után az (1) bekezdésben meghatározott ebrendészeti hozzájárulás felét kell megfizetnie, amennyiben az eb elpusztulását legkésőbb július 15. napjáig bejelenti és azt az eb oltási könyvébe az állatorvos által tett bejegyzéssel igazolja.

(3) Az ebtulajdonosnak az (1) bekezdésben meghatározott ebrendészeti hozzájárulás felét kell megfizetnie, amennyiben ebét legfeljebb június 30-ig Kecskéd közigazgatási területén belül tartja és az eb közigazgatási területről történő kikerülését legkésőbb július 15-ig bejelenti.

**3. Az ebrendészeti hozzájárulás megállapítása**

**3. §**

1. Az éves ebrendészeti hozzájárulás mértékéről az ebtulajdonos által írásban bejelentett és igazolt tényekre, változásokra figyelemmel a polgármester az általános közigazgatási rendtartásról szóló 2016. évi CL. törvény rendelkezéseire figyelemmel minden év szeptember 30-ig határozattal dönt, amit az ebtulajdonos részére megküld. Amennyiben szeptember 30-át követően válik ismertté olyan ebtartó személye, akivel szemben az ebrendészeti hozzájárulás kiszabásának feltételei egyébként fennállnak, az ebrendészeti hozzájárulást vele szemben pótlólag határozattal meg kell állapítani.
2. Az ebrendészeti hozzájárulást az ebtulajdonos évente egy összegben, minden naptári év október 30. napjáig, a szeptember 30-át követő megállapítás esetén 30 napon belül köteles megfizetni Kecskéd Község Önkormányzata részére.

**4. Mentességek és változások bejelentése, igazolása**

**4. §**

(1) Az eb az állatok védelméről és kíméletéről szóló 1998. évi XXVIII. törvény 42/C. § (4) bekezdésben meghatározott mentességét az alábbi iratokkal kell igazolni:

1. törzskönyv másolata,
2. mentő-, jelző-, vakvezető-, rokkantsegítő-, terápiás eb kiképzéséről szóló vagy az ilyen tartást rögzítő orvosi igazolás,
3. az Országos Magyar Vadászkamara által kiállított vadászkutya alkalmassági vizsgabizonyítvány,
4. az állatorvos igazolása az ivartalanításról,
5. állatmenhely, ebrendészeti telep vagy állatvédelmi szervezet igazolása az örökbefogadásról.
6. a Magyar Honvédség, a rendvédelmi szerv, a nemzetbiztonsági szolgálat vagy a közfeladatot ellátó őrszolgálat igazolása az eb alkalmazásáról.

(2) Az eb tulajdonjogában beállt változást az eladó (ajándékozó) és a vevő (megajándékozott) együttesen, az ivartalanítást, a tartási hely megváltozását és az elhullás tényét az ebtartó írásban köteles bejelenteni az önkormányzatnál a változást követő 15 napon belül. Az eb elhullását az eb oltási könyvébe az állatorvos által tett bejegyzéssel kell igazolni.

(3) Amennyiben az eb tulajdonosa az ebet állatmenhelynél, állatvédelmi szervezetnél, vagy ebrendészeti telepen helyezi el köteles azt 15 napon belül az önkormányzatnál bejelenteni és az (1) bekezdés e) pontja szerinti igazolást bemutatni.

(4) Az ebtulajdonos halálát a közeli hozzátartozó köteles bejelenteni az önkormányzatnál, egyben nyilatkoznia kell arról, hogy ki az állat új tulajdonosa.

(5) A polgármester kérelemre, méltányosságból a legalább 10.000.-Ft összegű ebrendészeti hozzájárulás összegével hátralékban lévő ebtulajdonos részére legfeljebb 4 havi részletfizetést engedélyezhet, ha rajta kívül álló ok lehetetlenné teszi az egyösszegű teljesítést, vagy az számára aránytalan nehézséget jelentene. A kérelemhez mellékelni kell az azt alátámasztó dokumentumokat. Amennyiben az ebtulajdonos egy részlet befizetését nem teljesíti, a tartozás egy összegben esedékessé válik.

(6) Aki az e rendeletben foglalt bejelentési kötelezettségeit elmulasztja, a vele szemben lefolytatandó eljárásra az állatok védelméről és kíméletéről szóló 1998. évi XXVIII. törvény 43.§-a irányadó.

**5. Záró rendelkezések**

**5. §**

Ez a rendelet 2022. december 1-én lép hatályba.

Kocsis Gábor Grúber Zoltán

jegyző polgármester

**Hatásvizsgálat és indokolás**

* ***indokolás:***

A Képviselő-testület legutóbbi rendes ülésén fogalmazódott meg, hogy a helyi bevételek növelése céljából és annak érdekében, hogy az ebrendészeti kiadások fedezete biztosított legyen, szükséges az ebrendészeti hozzájárulás bevezetése.

* ***hatásvizsgálat:***

***I. társadalmi hatásai***: van, a bevezetés ténye kihat a társadalmi hangulatra és létbiztonságra is- negatív hatásként elszaporodhatnak a kóbor, szabadon engedett ebek a településen.

***II. gazdasági hatásai***: van, a növekvő bevételek javítják az önkormányzat gazdasági helyzetét- a prognosztizálható bevétel fedezetet jelenthet az ebrendészeti kiadások teljes éves volumenére.

***III. költségvetési hatásai***: a költségvetési egyenleget befolyásoló hatása pozitív.

***IV. környezeti következményei***:a tervezett módosításnak környezeti következményei nincsenek.

***V. egészségi következményei:*** a tervezetnek egészségi hatása nincs.

***VI. adminisztratív terheket befolyásoló hatásai***:A tervezetnek adminisztratív terheket befolyásoló hatása van, azonban az nem veszélyezteti a szabályozott feladatellátást.

***VII. megalkotásának szükségessége:*** az önkormányzat gazdasági helyzetének rész-szegmensét jelentő kiadási oldali tétel fedezetének biztosítása.

***VIII. a jogalkotás elmaradásának várható következményei:***a rendelet megalkotásának elmaradása esetén az önkormányzat az elmaradásból eredeztethető szankcionálás alá eshet.

***IX. alkalmazásához szükséges személyi, szervezeti, tárgyi és pénzügyi feltételek***:biztosítottak, nem igényel változtatást .